Title: ระเบียบเทศบาลตำบลบึงโขงหลง ว่าด้วยการรักษาความเป็นระเบียบเรียบร้อยและความปลอดภัย ในการให้ประชาชนเข้าตรวจดูข้อมูลข่าวสาร พ.ศ. 2560

ระเบียบเทศบาลตำบลบึงโขงหลง

ระเบียบเทศบาลตำบลบึงโขงหลง
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ. ๒๕๖๐

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการลงวันที่ ๒๔
กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูได้
เทศบาลตำบลบึงโขงหลง จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบเทศบาลตำบลบึงโขงหลง ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ให้นายกเทศมนตรีตำบลบึงโขงหลงรักษาการตามระเบียบนี้และให้มีอำนาจออกประกาศ
หรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติระเบียบนี้
ให้นายกเทศมนตรีตำบลบึงโขงหลง มีอำนาจวินิจฉัยสั่งการตามที่เห็นสมควร

ข้อ ๔  ให้ประชาชนเข้าตรวจดู
ศึกษา ค้นคว้า ข้อมูลข่าวสารของราชการได้ ณ ศูนย์ข้อมูลข่าวสารเทศบาลตำบลบึงโขงหลง ซึ่งตั้งอยู่เลขที่ ๑ หมู่ที่ ๑๑
บ้านโนนสว่างเหนือ ตำบลบึงโขงหลง อำเภอบึงโขงหลง จังหวัดบึงกาฬ
รหัสไปรษณีย์ ๓๘๒๒๐ หรือติดต่อที่หมายเลขโทรศัพท์ ๐ - ๔๒๔๑ - ๖๑๖๘ หรือหมายเลขโทรสาร ๐ - ๔๒๔๑ - ๖๑๖๙
หรือดูข้อมูลข่าวสารทางอินเตอร์เน็ตได้ที่เว็บไซต์ http://www.tesbanbkl.com หรือติดต่อได้ด้วยตนเองในวันและเวลาราชการ

ข้อ ๕  ประชาชนผู้ขอเข้าตรวจดูข้อมูลข่าวสารของราชการต้องแต่งกายสุภาพหรือตามความนิยมของท้องถิ่น

ข้อ ๖  ห้ามนำอาวุธเข้าไปศูนย์ข้อมูลข่าวสารเทศบาลตำบลบึงโขงหลง

ข้อ ๗  ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสารเทศบาลตำบลบึงโขงหลง

ข้อ ๘  ห้ามนำสัตว์เลี้ยงเข้าไปในศูนย์ข้อมูลข่าวสารเทศบาลตำบลบึงโขงหลง

ข้อ ๙  การใช้สถานที่
ต้องเคารพสถานที่ ไม่ส่งเสียงดังจนเป็นการรบกวนผู้อื่น
และต้องรักษาความเป็นระเบียบเรียบร้อย

ข้อ ๑๐  ประชาชนผู้ขอเข้าตรวจ
ศึกษา ค้นคว้า
ต้องลงทะเบียนในสมุดทะเบียนที่ศูนย์ข้อมูลข่าวสารเทศบาลตำบลบึงโขงหลง

ข้อ ๑๑  การตรวจ ค้นคว้า
ศึกษา ข้อมูลข่าวสารใดพึงใช้ความระมัดระวังและรักษาวิญญูชน

ข้อ ๑๒  เมื่อตรวจค้นคว้า ศึกษา
เสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสารเทศบาลตำบลบึงโขงหลง

ข้อ ๑๓  ห้ามนำข้อมูลข่าวสารใดออกนอกศูนย์ข้อมูลข่าวสารเทศบาลตำบลบึงโขงหลง
เว้นแต่ได้รับอนุญาต

ข้อ ๑๔  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารเทศบาลตำบลบึงโขงหลง
สามารถแจ้งออกจากศูนย์ข้อมูลข่าวสารเทศบาลตำบลบึงโขงหลง ด้วยวิธีการอันสมควร

ประกาศ
ณ วันที่ ๑ สิงหาคม พ.ศ. ๒๕๖๐
เชิด  แสนจันทร์
นายกเทศมนตรีตำบลบึงโขงหลง

พิมพ์มาดา/อัญชลี/จัดทำ
๖ ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๙๑ ง/หน้า ๒๕/๒๗ พฤศจิกายน ๒๕๖๐